title: 2007/378/EB,Euratomas: 2007 m. gegužės 14 d. Tarybos sprendimas dėl Europos ekonomikos ir socialinių reikalų komiteto Prancūzijai atstovaujančio nario skyrimo

text:
2.6.2007

               LT

               Europos Sąjungos oficialusis leidinys

               L 141/75

      TARYBOS SPRENDIMAS

   2007 m. gegužės 14 d.
   dėl Europos ekonomikos ir socialinių reikalų komiteto Prancūzijai atstovaujančio nario skyrimo
   (2007/378/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į 2006 m. liepos 11 d. Tarybos sprendimą 2006/524/EB, Euratomas, dėl Europos ekonomikos ir socialinių reikalų komiteto Čekijai, Vokietijai, Estijai, Ispanijai, Prancūzijai, Italijai, Latvijai, Lietuvai, Liuksemburgui, Vengrijai, Maltai, Austrijai, Slovėnijai ir Slovakijai atstovaujančių narių paskyrimo (1) laikotarpiui nuo 2006 m. rugsėjo 21 d. Iki 2010 m. rugsėjo 20 d.,
   atsižvelgdama į Prancūzijos Vyriausybės pasiūlytą kandidatūrą,
   atsižvelgdama į Komisijos nuomonę,
   kadangi dėl Bruno CLERGEOT atsistatydinimo Europos ekonomikos ir socialinių reikalų komitete tapo laisva nario, atstovaujančio Prancūzijai, vieta,
   NUSPRENDĖ:
   1 straipsnis
   Philippe MANGIN skiriamas Europos ekonomikos ir socialinių reikalų komiteto nariu vietoj Bruno CLERGEOT likusiam jo kadencijos laikui iki 2010 m. rugsėjo 20 d.
   2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo priėmimo dieną.

      Priimta Briuselyje, 2007 m. gegužės 14 d.

            Tarybos vardu

            Pirmininkas

         F.-W. STEINMEIER

      (1)  OL L 207, 2006 7 28, p. 30.


title: 2012/732/ES: 2012 m. lapkričio 21 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Vokietijos paraiška „EGF/2012/002 DE/manroland“ )

text:
28.11.2012

               LT

               Europos Sąjungos oficialusis leidinys

               L 328/20

         EUROPOS PARLAMENTO IR TARYBOS SPRENDIMAS
   2012 m. lapkričio 21 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Vokietijos paraiška „EGF/2012/002 DE/manroland“)
   (2012/732/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 000 000 EUR ribos;

               (3)

               2012 m. gegužės 4 d. Vokietija pateikė paraišką mobilizuoti EGF lėšas dėl darbuotojų atleidimo iš įmonės manroland AG, dviejų jos patronuojamųjų įmonių ir vienos tiekėjo įmonės ir ją papildė iki 2012 m. liepos 10 d. pateikdama papildomos informacijos. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 5 352 944 EUR sumą;

               (4)

               todėl EGF lėšos turėtų būti mobilizuotos finansinei paramai pagal Vokietijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2012 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 5 352 944 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2012 m. lapkričio 21 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         A. D. MAVROYIANNIS

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 2010/655/ES: 2010 m. spalio 19 d. Tarybos sprendimas dėl Papildomo Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo protokolo sudarymo Europos Sąjungos vardu

text:
30.10.2010

               LT

               Europos Sąjungos oficialusis leidinys

               L 285/1

         TARYBOS SPRENDIMAS
   2010 m. spalio 19 d.
   dėl Papildomo Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo protokolo sudarymo Europos Sąjungos vardu
   (2010/655/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 196 straipsnio 2 dalį ir 218 straipsnio 6 dalies a punktą,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Europos Sąjunga yra Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo, patvirtinto 1993 m. spalio 20 d. Tarybos sprendimu 93/550/EEB (2) (toliau – Lisabonos susitarimas), šalis.

               (2)

               Iškilus politiniam Ispanijos ir Maroko ginčui dėl Vakarų Sacharos ribų, šios dvi šalys Lisabonos susitarimo neratifikavo. Dabar, priėmus Papildomą Lisabonos susitarimo protokolą, kuriuo modifikuojamas Lisabonos susitarimo 3 straipsnio c punktas, šis ginčas išspręstas.

               (3)

               Po to, kai 2008 m. gruodžio 12 d. Taryba priėmė sprendimą dėl Papildomo Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo protokolo pasirašymo Europos bendrijos vardu, Papildomas protokolas Bendrijos vardu buvo pasirašytas 2009 m. kovo 25 d.

               (4)

               Papildomas Lisabonos susitarimo protokolas pateiktas šalims ratifikuoti, priimti ar patvirtinti.

               (5)

               Todėl Sąjungai derėtų sudaryti Papildomą Lisabonos susitarimo protokolą.

               (6)

               Europos Sąjunga ir valstybės narės, esančios Lisabonos susitarimo šalimis, turėtų siekti savo Papildomo protokolo ratifikavimo, priėmimo ar patvirtinimo dokumentus, jei įmanoma, deponuoti vienu metu.

               (7)

               2009 m. gruodžio 1 d. įsigaliojus Lisabonos sutarčiai Europos Sąjunga pranešė Portugalijos Vyriausybei apie tai, kad Europos Sąjunga pakeitė Europos bendriją ir perėmė visas Europos bendrijos teises bei pareigas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Papildomas Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo protokolas.
   Papildomo protokolo tekstas pridedamas prie šio sprendimo.
   2 straipsnis
   1.   Tarybos pirmininkas paskiria asmenį (-is), kuriam (-iems) suteikiama teisė Sąjungos vardu pagal Papildomo protokolo 3 straipsnio 1 dalį deponuoti patvirtinimo dokumentą Portugalijos Vyriausybei, kuri prisiima depozitaro funkciją, siekiant išreikšti Sąjungos sutikimą, kad tas protokolas jai būtų privalomas.
   2.   Sąjunga ir valstybės narės, esančios Lisabonos susitarimo šalimis, siekia savo Papildomo protokolo ratifikavimo, priėmimo ar patvirtinimo dokumentus, jei įmanoma, deponuoti vienu metu.
   3 straipsnis
   Šis sprendimas įsigalioja jo priėmimo dieną.
   Papildomo protokolo įsigaliojimo data skelbiama Europos Sąjungos oficialiajame leidinyje.

      Priimta Liuksemburge 2010 m. spalio 19 d.

            Tarybos vardu

            Pirmininkas

         D. REYNDERS

      (1)  2010 m. kovo 9 d. pritarimas (dar nepaskelbtas Oficialiajame leidinyje).

      (2)  OL L 267, 1993 10 28, p. 20.

      VERTIMAS
      Šiaurės Rytų Atlanto vandenyno pakrančių ir vandenų apsaugos nuo taršos bendradarbiavimo susitarimo
      PAPILDOMAS PROTOKOLAS
      Portugalijos Respublika, Ispanijos Karalystė, Prancūzijos Respublika, Maroko Karalystė ir Europos bendrija (toliau – Šalys),
      SUVOKDAMOS būtinybę saugoti aplinką ir ypač jūrų aplinką,
      PRIPAŽINDAMOS, kad Šiaurės rytų Atlanto vandenyno dalies tarša nafta ir kitomis kenksmingomis medžiagomis gali būti žalinga jūrų aplinkai ir pažeisti pakrančių valstybių interesus,
      ATSIŽVELGDAMOS į būtinybę paskatinti kuo skubesnį 1990 m. spalio 17 d. Lisabonoje sudaryto Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo (toliau – Lisabonos susitarimas) įsigaliojimą,
      SUSITARĖ:
      1 straipsnis
      Lisabonos susitarimo pakeitimas
      1990 m. spalio 17 d. Lisabonoje sudaryto Šiaurės rytų Atlanto vandenyno pakrančių ir vandenų apsaugos nuo taršos bendradarbiavimo susitarimo (Lisabonos susitarimas) 3 straipsnio c pastraipa iš dalies keičiama taip:

                  „c)

                  Pietuose – pietine vandenų, priklausančių kurios Šalies suverenitetui arba jurisdikcijai, riba.“.

            2 straipsnis
      Lisabonos susitarimo ir Papildomo protokolo santykis
      Šiuo Protokolu Lisabonos susitarimas iš dalies pakeičiamas pagal Protokolo 1 straipsnio nuostatas, ir, Protokolo Šalių atžvilgiu, Susitarimas ir Papildomas protokolas turi būti aiškinami ir taikomi kaip vienas teisės aktas.
      3 straipsnis
      Sutikimas dėl įsipareigojimo ir įsigaliojimo
      1.   Protokolas bus pateiktas Šalims ratifikuoti, priimti ar patvirtinti, o atitinkami teisės aktai turi būti pateikti Portugalijos Respublikos Vyriausybei.
      2.   Protokolas įsigalioja tą dieną, kurią Portugalijos Respublikos Vyriausybė gauna paskutinę ratifikavimo, priėmimo ar patvirtinimo priemonę.
      3.   Jokia Šalis negali pareikšti, kad ji yra saistoma šio Protokolo, jei ji anksčiau ar tuo pačiu metu nepareiškia pritarimo būti saistoma Lisabonos susitarimo pagal 22 straipsnį.
      4.   Šiam Protokolui įsigaliojus, naujoms Šalims prisijungiant prie Lisabonos susitarimo pagal 23 ir 24 straipsnius, jos taip pat turi prisiimti įsipareigojimus pagal šį Protokolą, nes Šalys priima įsipareigojimus pagal Lisabonos susitarimą su pakeitimais, padarytais šio Protokolo 1 straipsniu.

         Tai patvirtindami, toliau nurodyti tinkamai įgalioti asmenys pasirašė šį Protokolą.
         Sudarytas Lisabonoje du tūkstančiai aštuntųjų metų gegužės dvidešimtą dieną arabų, ispanų, prancūzų ir portugalų kalbomis; esant bet kokiems neatitikimams galioja tekstas prancūzų kalba.

            PORTUGALIJOS RESPUBLIKOS VARDU

            ISPANIJOS KARALYSTĖS VARDU

            PRANCŪZIJOS RESPUBLIKOS VARDU

            MAROKO KARALYSTĖS VARDU

            EUROPOS BENDRIJOS VARDU


title: 2014 m. lapkričio 17 d. Komisijos įgyvendinimo sprendimas dėl Komisijos įgyvendinimo sprendimu 2014/C 166/05 priimtos 2014 m. darbo programos pakeitimo ir 2015 m. darbo programos priėmimo bei maisto ir pašarų srities finansavimo maistą ir pašarus reglamentuojančių teisės aktų taikymui užtikrinti

text:
18.11.2014

               LT

               Europos Sąjungos oficialusis leidinys

               C 410/3

         KOMISIJOS ĮGYVENDINIMO SPRENDIMAS
   2014 m. lapkričio 17 d.
   dėl Komisijos įgyvendinimo sprendimu 2014/C 166/05 priimtos 2014 m. darbo programos pakeitimo ir 2015 m. darbo programos priėmimo bei maisto ir pašarų srities finansavimo maistą ir pašarus reglamentuojančių teisės aktų taikymui užtikrinti
   2014/C 410/04
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (1), ypač į jo 84 straipsnį,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos ir iš dalies keičiamos Tarybos direktyvos 98/56/EB, 2000/29/EB ir 2008/90/EB, Europos Parlamento ir Tarybos reglamentai (EB) Nr. 178/2002, (EB) Nr. 882/2004 ir (EB) Nr. 396/2005, Europos Parlamento ir Tarybos direktyva 2009/128/EB ir Europos Parlamento ir Tarybos reglamentas (EB) Nr. 1107/2009 ir panaikinami Tarybos sprendimai 66/399/EEB, 76/894/EEB ir 2009/470/EB (2), ypač į jo 6 straipsnio 3 ir 5 dalis, 32, 33, 35 straipsnius, 36 straipsnio 1 ir 4 dalis ir į 43 straipsnį,
   kadangi:

               (1)

               2014 m. gegužės 27 d. Komisijos įgyvendinimo sprendimu 2014/C 166/05 (3) priimta 2014 m. darbo programa ir patvirtintas jos finansavimas. Siekiant įtraukti papildomus veiksmus, nustatytus po to, kai buvo priimtas tas sprendimas, jį būtina atnaujinti;

               (2)

               siekiant užtikrinti veiksmų, kurie bus pradėti vykdyti nuo 2015 m. pradžios, maisto ir pašarų srityje įgyvendinimą ir maistą, pašarus bei augalų sveikatą reglamentuojančių teisės aktų taikymą, būtina priimti darbo programą, kuri yra finansavimo sprendimas;

               (3)

               Komisijos deleguotojo reglamento (ES) Nr. 1268/2012 (4) 94 straipsnyje nustatytos išsamios taisyklės dėl finansavimo sprendimų;

               (4)

               tikslinga leisti skirti dotacijas neskelbiant kvietimo teikti pasiūlymus įstaigoms, nurodytoms darbo programoje, dėl joje nurodytų priežasčių;

               (5)

               šiuo sprendimu taip pat turėtų būti leidžiama mokėti delspinigius už pavėluotą mokėjimą remiantis Reglamento (ES, Euratomas) Nr. 966/2012 92 straipsniu ir Deleguotojo reglamento (ES) Nr. 1268/2012 111 straipsnio 4 dalimi;

               (6)

               šio sprendimo taikymo tikslais tikslinga apibrėžti sąvoką „esminis pakeitimas“, kaip apibrėžta Deleguotojo reglamento (ES) Nr. 1268/2012 94 straipsnio 4 dalyje;

               (7)

               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         NUSPRENDĖ:
   1 straipsnis
   Komisijos įgyvendinimo sprendimo 2014/C 166/05 pakeitimas
   Darbo programos, nurodytos Komisijos įgyvendinimo sprendime 2014/C 166/05, pakeitimas, kaip išdėstyta priede, patvirtinamas.
   2 straipsnis
   2015 m. darbo programos patvirtinimas
   Darbo programa, kuria siekiama įgyvendinti Reglamento (ES) Nr. 652/2014 6, 32, 33, 35 ir 43 straipsnius, kaip išdėstyta priede, patvirtinama.
   3 straipsnis
   Finansavimo sprendimas
   1 ir 2 straipsniuose nurodytos metinės darbo programos yra finansavimo sprendimas, kaip apibrėžta Reglamento (ES, Euratomas) Nr. 966/2012 84 straipsnyje.
   4 straipsnis
   Sąjungos įnašas
   Didžiausias 2014 m. programai įgyvendinti skirtas įnašas yra 4 820 000 EUR, finansuojamas pagal šias 2014 m. Europos Sąjungos bendrojo biudžeto eilutes:

               2014 m. biudžeto eilutė 17 04 01 – 4 600 000 EUR

               2014 m. biudžeto eilutė 17 04 03 – 220 000 EUR

         Didžiausias 2015 m. programai įgyvendinti skirtas įnašas yra 4 050 000 EUR, finansuojamas pagal šią 2015 m. Europos Sąjungos bendrojo biudžeto eilutę:

               2015 m. biudžeto eilutė 17 04 03 – 3 930 000 EUR

         Šio sprendimo įgyvendinimas priklauso nuo turimų asignavimų biudžeto valdymo institucijai priėmus 2015 m. biudžetą arba jie bus numatyti pagal laikinų dvyliktųjų dalių sistemą.
   Šie asignavimai taip pat gali būti naudojami delspinigiams už pavėluotą mokėjimą mokėti.
   5 straipsnis
   Lankstumo sąlyga
   Susumuoti konkretiems kiekvienos darbo programos veiksmams finansuoti skirtų asignavimų pakeitimai, neviršijantys 20 % didžiausio šio sprendimo 4 straipsnyje nustatyto įnašo, nelaikomi esminiais pagal Deleguotojo reglamento (ES) Nr. 1268/2012 94 straipsnio 4 dalį, jeigu dėl jų iš esmės nesikeičia darbo programos veiksmų pobūdis ir darbo programos tikslas.
   Atsakingas leidimus suteikiantis pareigūnas gali priimti pirmoje pastraipoje nurodytus pakeitimus vadovaudamasis patikimo finansų valdymo ir proporcingumo principais.
   6 straipsnis
   Dotacijos
   Dotacijos gali būti skiriamos neskelbiant kvietimo teikti pasiūlymus priede nurodytoms įstaigoms, atsižvelgiant į priede nustatytas sąlygas.

      Priimta Briuselyje 2014 m. lapkričio 17 d.

            Komisijos vardu

         Vytenis ANDRIUKAITIS

            Komisijos narys

      (1)  OL L 298, 2012 10 26, p. 1.

      (2)  OL L 189, 2014 6 27, p. 1.

      (3)  2014 m. gegužės 27 d. Komisijos įgyvendinimo sprendimas 2014/C 166/05 dėl darbo programos priėmimo ir dėl veiksmų maisto ir pašarų srityje, kuriais siekiama užtikrinti maistą ir pašarus reglamentuojančių teisės aktų taikymą, finansavimo 2014 m. (OL C 166, 2014 6 3, p. 5).

      (4)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).

      PRIEDAS
      2014 ir 2015 m. maisto ir pašarų srities darbo programos
      1.   ĮŽANGA

      Šių darbo programų tikslas – atnaujinti poreikius, nustatytus Komisijos įgyvendinimo sprendime 2014/C 166/05, ir turėti finansavimo sprendimą, skirtą veiksmams, kurie bus pradėti įgyvendinti 2015 m. pradžioje.
      Šiose darbo programose išdėstytos 2014 ir 2015 m. įgyvendinimo priemonės ir toks biudžeto paskirstymas:

                  Orientaciniai veiksmai (2014 m.)

                  Orientacinė suma

                  Dotacijos (2)

                  170 000 EUR

                  Viešieji pirkimai (2)

                  4 650 000 EUR

                  Kiti veiksmai (0)

                  0 EUR

                     IŠ VISO (4 veiksmai 2014 m.)

                     4 820 000 EUR

                  Orientaciniai veiksmai (2015 m.)

                  Orientacinė suma

                  Dotacijos (3)

                  2 325 000 EUR

                  Viešieji pirkimai (4)

                  1 205 000 EUR

                  Kiti veiksmai (1)

                  400 000 EUR

                     IŠ VISO (8 veiksmai 2015 m.)

                     3 930 000 EUR

            2.   DOTACIJOS

      Bendras dotacijoms skirtas biudžetas:

                  2014 m. – 170 000 EUR,

                  2015 m. – 2 325 000 EUR.

            2.1.   Teisinis pagrindas

      Reglamento (ES) Nr. 652/2014 6 straipsnio 3 dalis, 33 ir 35 straipsniai.
      2.2.   Biudžeto eilutės

                  2014 m. biudžeto eilutė 17 04 03 – 170 000 EUR

                  2015 m. biudžeto eilutė 17 04 03 – 2 325 000 EUR

            2.3.   Orientacinis numatytų veiksmų sąrašas

                  Veiksmai
                  (2014 m. biudžeto eilutė – 17 04 03)

                  Numatytas veiksmų skaičius

                  Orientacinė veiksmų įgyvendinimo pradžios data

                  Orientacinė suma
                  (EUR)

                  Bendro pesticidų liekanų rizikos vertinimo priemonė

                  1 dotacija

                  Ketvirtasis 2014 m. ketvirtis

                  70 000

                  Papildoma dotacija OIE, skirta Gyvūnų gerovės platformos (Animal Welfare Platform) regioniniams posėdžiams bei veiklai

                  1 dotacija

                  Ketvirtasis 2014 m. ketvirtis

                  100 000

                  Veiksmai
                  (2015 m. biudžeto eilutė – 17 04 03)

                  Numatytas veiksmų skaičius

                  Orientacinė veiksmų įgyvendinimo pradžios data

                  Orientacinė suma
                  (EUR)

                  Nedideliais kiekiais naudojamų augalų apsaugos produktų registravimo prašymų koordinavimas

                  1 dotacija

                  Pirmasis 2015 m. ketvirtis

                  350 000

                  Koordinuotasis kontrolės planas, kuriuo siekiama nustatyti nesąžiningos prekybos tam tikrais maisto produktais mastą

                  28 dotacijos

                  Pirmasis 2015 m. ketvirtis

                  600 000

                  Koordinuotasis kontrolės planas dėl atsparumo antimikrobinėms medžiagoms

                  28 dotacijos

                  Pirmasis 2015 m. ketvirtis

                  1 375 000

            2.4.   Įgyvendinimo priemonių aprašymas, tikslai ir numatomi rezultatai

         Bendro pesticidų liekanų rizikos vertinimo priemonė

      Įgyvendinant ES finansuojamą mokslinių tyrimų projektą ACROPOLIS sukurta IT priemonė, kuria gali naudotis visi suinteresuotieji subjektai, dalyvaujantys atliekant pesticidų rizikos vertinimą. Ši IT priemonė pagrįsta tikimybiniu poveikio modeliu. Komisija ketina tęsti šį projektą.

         Tikslas: patobulinti ACROPOLIS priemonę ir pritaikyti ją prie konkrečių Komisijos poreikių, taip pat teikti paramą rizikos valdytojams kuriant kriterijus, naudojamus valdant riziką, ir vertinant galimą įvairių pasirinktų modelio parametrų poveikį rizikos valdymo sprendimams.
      Pradinį projektą atliko Nyderlandų nacionalinis visuomenės sveikatos ir aplinkos institutas (RIVM), kuriam turėtų būti skiriama papildoma dotacija siekiant atnaujinti darbą ir teikti Komisijai paramą, būtiną norint priimti tinkamus rizikos valdymo sprendimus.

         Numatomi rezultatai: prie konkrečių Komisijos poreikių pritaikyta priemonė ir Komisijai suteikta parama (bandymai ir instrukcijos) siekiant priimti rizikos valdymo sprendimus, susijusius su skaičiavimo parametrais.

         Papildoma dotacija OIE, skirta regioniniams seminarams gyvūnų gerovės klausimais

      Komisijos įgyvendinimo sprendimu 2014/C 166/05 nustatoma tiesioginė dotacija OIE veiksmams, pvz., tarptautinėms konferencijoms, regioniniams seminarams, regioniniams posėdžiams gyvūnų sveikatos ir gerovės klausimais rengti ir su tuo susijusiai veiklai vykdyti.
      Komisija ketina OIE skirti papildomą tiesioginę dotaciją papildomiems seminarams gyvūnų gerovės klausimais rengti.

         Tikslas: didinti informuotumą apie gyvūnų gerovės klausimus ir OIE gyvūnų gerovės reikalavimų (dėl vežimo, skerdimo, benamių šunų kontrolės) taikymą.

         Numatomas rezultatas: didesnis informuotumas apie reikalavimus, susijusius su gyvūnų gerovės klausimais.

         Nedideliais kiekiais naudojamų augalų apsaugos produktų registravimo prašymų koordinavimas

      Kalbant apie nedideliais kiekiais naudojamus augalų apsaugos produktus, būtina užtikrinti veiksmingą valstybių narių ir suinteresuotųjų subjektų veiklos koordinavimą ir keitimąsi informacija. Tam turėtų būti sukurta speciali ES ekspertų platforma augalų sveikatos srityje nedideliais kiekiais naudojamų produktų klausimais. Komisija Europos Parlamentui ir Tarybai pateikė ataskaitą dėl Europos fondo, skirto augalų apsaugos produktų srityje nedideliais kiekiais naudojamoms medžiagoms, įsteigimo (1). Ataskaitoje padaryta išvada, kad Komisija yra pasirengusi padėti parengti tokį projektą ir finansuoti jo kūrimą trumpuoju ir vidutinės trukmės laikotarpiu.

         Tikslas: veiksmų dotacija bendrai finansuoti ES koordinavimo struktūrą, kuriai vadovauja tam tikros valstybės narės arba tarptautinė organizacija ir kurios tikslas – nustatyti suderintą požiūrį sprendžiant su augalų apsaugos produktų naudojimo nedideliais kiekiais skirtumais susijusias problemas Europos Sąjungoje.

         Numatomas rezultatas: koordinuota veikla, dėl kurios sumažės augalų apsaugos produktų naudojimo nedideliais kiekiais skirtumų ir kuria siekiama užtikrinti, kad Europos ūkininkai ir toliau galėtų auginti aukštos kokybės kultūrinius augalus, suteikiant jiems pakankamai priemonių ir metodų.

         Koordinuotasis kontrolės planas, kuriuo siekiama nustatyti nesąžiningos prekybos tam tikrais maisto produktais mastą

      Koordinuotaisiais kontrolės planais siekiama nustatyti nesąžiningos prekybos tam tikrais maisto produktais mastą vykdant tikslinę kontrolę, įskaitant laboratorinius tyrimus, valstybėse narėse. Panašių veiksmų imtasi 2013 ir 2014 m. dėl arklienos.

         Tikslas: nustatyti ir kiekybiškai įvertinti tam tikrą nesąžiningą praktiką.

         Numatomas rezultatas: suderinti kontrolės planai, skirti sukčiavimui maisto produktų srityje stebėti siekiant didinti vartotojų pasitikėjimą. Šiuo atžvilgiu Europos Komisija prašys visų valstybių narių įgyvendinti tokius planus.

         Koordinuotasis kontrolės planas dėl atsparumo antimikrobinėms medžiagoms (AAM)

      Europos Parlamento ir Tarybos direktyvoje 2003/99/EB (2) nustatyta, kad valstybės narės užtikrina, kad atlikus stebėjimą būtų pateikti lyginamieji duomenys apie zoonozių sukėlėjų ir kitų visuomenės sveikatai pavojingų sukėlėjų atsparumo AAM atvejus. Panašių veiksmų imtasi 2014 m. ir jie vykdomi iki šiol.
      2011 m. Komisija pradėjo taikyti kovos su AAM penkerių metų veiksmų planą (3). Vieno iš veiksmų tikslas – stiprinti AAM ir antimikrobinių medžiagų vartojimo veterinarijoje priežiūros sistemas.

         Tikslas: atsparumo antimikrobinėms medžiagoms stebėjimo koordinuotojo kontrolės plano, kurį įgyvendins visos valstybės narės, bendras finansavimas.

         Numatomas rezultatas: suderintas kontrolės planas, skirtas atsparumui maisto grandinėje stebėti siekiant didinti vartotojų pasitikėjimą ir įvertinti atsparumo pokyčius maisto grandinėje. Šiuo atžvilgiu Komisija prašys visų valstybių narių įgyvendinti tokį planą.
      2.5.   Įgyvendinimas

         Bendro pesticidų liekanų rizikos vertinimo priemonė

      Įgyvendinimas: tiesiogiai Sveikatos ir vartotojų reikalų GD.
      Didžiausia ES bendro finansavimo dalis: 50 % tinkamų finansuoti sąnaudų.
      Paramos skyrimo kriterijai:
      siūlomų priemonių kokybė ir aktualumas;
      bendra siūlomų tikslų kokybė, nuoseklumas ir aiškumas.

         Papildoma dotacija OIE, skirta Gyvūnų gerovės platformos regioniniams posėdžiams bei veiklai

      Įgyvendinimas: tiesiogiai Sveikatos ir vartotojų reikalų GD.
      Didžiausia ES bendro finansavimo dalis: 50 % tinkamų finansuoti sąnaudų.
      Paramos skyrimo kriterijai:
      indėlis siekiant gyvūnų gerovės politikos tikslų;
      siūlomų renginių kokybė.

         Prašymų leisti naudoti augalų apsaugos produktus nedideliais kiekiais koordinavimas

      Įgyvendinimas: tiesiogiai Sveikatos ir vartotojų reikalų GD.
      Didžiausia ES bendro finansavimo dalis: 50 % tinkamų finansuoti sąnaudų.
      Paramos skyrimo kriterijai:
      pasiūlymo aktualumas atsižvelgiant į veiksmo tikslus;
      skirtų išteklių derėjimas ir tinkamumas.

         ES koordinuotasis kontrolės planas, kuriuo siekiama nustatyti nesąžiningos prekybos tam tikrais maisto produktais mastą

      Įgyvendinimas: tiesiogiai Sveikatos ir vartotojų reikalų GD.
      Didžiausia ES bendro finansavimo dalis: 50 % tinkamų finansuoti sąnaudų.
      Paramos skyrimo kriterijai:
      pasiūlymo aktualumas atsižvelgiant į veiksmo tikslus;
      pasiūlyme numatytų tyrimų skaičius, palyginti su rekomenduojamu tyrimų skaičiumi.

         Koordinuotasis kontrolės planas dėl atsparumo antimikrobinėms medžiagoms

      Įgyvendinimas: tiesiogiai Sveikatos ir vartotojų reikalų GD.
      Didžiausia ES bendro finansavimo dalis: 50 % tinkamų finansuoti sąnaudų.
      Paramos skyrimo kriterijai:
      pasiūlymo aktualumas atsižvelgiant į veiksmo tikslus;
      pasiūlyme numatytų tyrimų skaičius, palyginti su rekomenduojamu tyrimų skaičiumi.
      3.   VIEŠIEJI PIRKIMAI

      Bendras viešojo pirkimo sutartims skirtas biudžetas:

                  2014 m. – 4 650 000 EUR,

                  2015 m. – 1 205 000 EUR.

            3.1.   Teisinis pagrindas

      Reglamento (ES) Nr. 652/2014 6 straipsnio 5 dalis, 34, 35 ir 43 straipsniai.
      3.2.   Biudžeto eilutė

                  2014 m. biudžeto eilutė 17 04 01 – 4 600 000 EUR

                  2014 m. biudžeto eilutė 17 04 03 – 50 000 EUR

                  2015 m. biudžeto eilutė 17 04 03 – 1 205 000 EUR

            3.3.   Orientacinis numatytų sutarčių sąrašas

                  Veiksmai
                  (2014 m. biudžeto eilutė – 17 04 01)

                  Sutarčių tipas

                  Numatytas sutarčių skaičius

                  Orientacinė data

                  Suma
                  (EUR)

                  Snukio ir nagų ligos viruso antigenų atsargų ES antigenų ir vakcinų banke atnaujinimas

                  Konkursas

                  1

                  Ketvirtasis 2014 m. ketvirtis

                  4 600 000

                  Veiksmai
                  (2014 m. biudžeto eilutė – 17 04 03)

                  Sutarčių tipas

                  Numatytas sutarčių skaičius

                  Orientacinė data

                  Suma
                  (EUR)

                  Komunikacijos apie likvidavimo programas veikla

                  Konkrečių paslaugų pirkimo sutartys / su galiojančia preliminariąja sutartimi susijusios paslaugos

                  2

                  Ketvirtasis 2014 m. ketvirtis

                  50 000

                  Veiksmai
                  (2015 m. biudžeto eilutė – 17 04 03)

                  Sutarčių tipas

                  Numatytas sutarčių skaičius

                  Orientacinė data

                  Suma
                  (EUR)

                  Tyrimas – nekarantininių kenksmingųjų organizmų rizikos vertinimas
                  Derybos su Europos ir Viduržemio jūros regiono augalų apsaugos organizacija (EPPO)

                  Paslaugų pirkimo sutartis / derybos

                  1

                  Pirmasis 2015 m. ketvirtis

                  300 000

                  Skerdyklose naudoti skirtos kuilių kvapo nustatymo priemonės prototipo sukūrimas

                  Konkrečių paslaugų pirkimo sutartys / su galiojančia preliminariąja sutartimi susijusios paslaugos

                  1

                  Pirmasis 2015 m. ketvirtis

                  170 000

                  Milane vyksiančios parodos „EXPO 2015“ renginiai

                  Konkrečių paslaugų pirkimo sutartys / su būsima preliminariąja sutartimi susijusios paslaugos

                  15

                  Pirmasis 2015 m. ketvirtis

                  500 000

                  Atlikti kriterijų variantų poveikio vertinimą (patikrą) siekiant nustatyti endokrininę sistemą ardančias chemines medžiagas

                  Konkrečių paslaugų pirkimo sutartys / su galiojančia preliminariąja sutartimi susijusios paslaugos

                  1

                  Pirmasis 2015 m. ketvirtis

                  235 000

            3.4.   Įgyvendinimas

      Šiuos veiksmus tiesiogiai įgyvendins Sveikatos ir vartotojų reikalų generalinis direktoratas.
      4.   KITI VEIKSMAI

      4.1.   Nacionalinių ekspertų, atliekančių auditą kartu su Maisto ir veterinarijos tarnyba (MVT), apgyvendinimo ir kelionės išlaidų kompensavimas

      4.2.   Teisinis pagrindas

      Reglamento (ES) Nr. 652/2014 32 straipsnis.
      4.3.   Biudžeto eilutė

                  2015 m. biudžeto eilutė 17 04 03 – 400 000 EUR

            4.4.   Orientacinis kitų numatytų veiksmų sąrašas

                  Veiksmai
                  (2015 m. biudžeto eilutė – 17 04 03)

                  Numatytas kitų veiksmų skaičius

                  Orientacinė data

                  Orientacinė suma
                  (EUR)

                  Ekspertų, atliekančių auditą kartu su Maisto ir veterinarijos tarnyba (MVT), apgyvendinimo ir kelionės išlaidų kompensavimas

                  130

                  visi 2015 m.

                  400 000

         (1)  COM(2014) 82 final, Briuselis, 2014 2 18.

         (2)  2003 m. lapkričio 17 d. Europos Parlamento ir Tarybos direktyva 2003/99/EB dėl zoonozių ir zoonozių sukėlėjų monitoringo (OL L 325, 2003 12 12, p. 31).

         (3)  Komisijos komunikatas Europos Parlamentui ir Tarybai „Kovos su atsparumo antimikrobinėms medžiagoms keliamomis grėsmėmis veiksmų planas“ (COM(2011) 748).


title: 2014 m. gegužės 28 d. Tarybos sprendimas 2014/309/BUSP, kuriuo iš dalies keičiamas Sprendimas 2013/255/BUSP dėl ribojamųjų priemonių Sirijai

text:
29.5.2014

               LT

               Europos Sąjungos oficialusis leidinys

               L 160/37

         TARYBOS SPRENDIMAS 2014/309/BUSP
   2014 m. gegužės 28 d.
   kuriuo iš dalies keičiamas Sprendimas 2013/255/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2013 m. gegužės 31 d. Taryba priėmė Sprendimą 2013/255/BUSP (1).

               (2)

               Sprendime 2013/255/BUSP išdėstytos ribojamosios priemonės taikomos iki 2014 m. birželio 1 d. Remiantis to sprendimo peržiūros rezultatais, tų ribojamųjų priemonių taikymas turėtų būti pratęstas iki 2015 m. birželio 1 d.;

               (3)

               du asmenys ir vienas subjektas nebeturėtų būti Sprendimo 2013/255/BUSP I priede pateiktame asmenų ir subjektų, kuriems taikomos ribojamosios priemonės, sąraše;

               (4)

               informacija, susijusi su tam tikrais asmenimis ir subjektais, išvardytais Sprendimo 2013/255/BUSP I priede, turėtų būti atnaujinta;

               (5)

               todėl Sprendimas 2013/255/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2013/255/BUSP iš dalies keičiamas taip:

               1)

               34 straipsnis pakeičiamas taip:
               „34 straipsnis
               Šis sprendimas taikomas iki 2015 m. birželio 1 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nepasiekti.“;

               2)

               Sprendimo 2013/255/BUSP I priedas iš dalies keičiamas pagal šio sprendimo priedą.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2014 m. gegužės 28 d.

            Tarybos vardu

            Pirmininkas

         E. VENIZELOS

      (1)  2013 m. gegužės 31 d. Sprendimas 2013/255/BUSP dėl ribojamųjų priemonių Sirijai (OL L 147, 2013 6 1, p. 14).

      PRIEDAS

                  I.

                  Toliau nurodyti asmenys ir subjektai bei su jais susiję įrašai išbraukiami iš Sprendimo 2013/255/BUSP I priede pateikto sąrašo:
                  A.   Asmenys

                  Nr. 14. Asif Shawkat
                  Nr. 178. Sulieman Maarouf
                  B.   Subjektai

                  Nr. 45. Syria International Islamic Bank.

                  II.

                  Įrašai apie žemiau išvardytus asmenis, pateikti Sprendimo 2013/255/BUSP I priede, pakeičiami šiais įrašais

                              Vardas, pavardė

                              Identifikavimo informacija

                              Įtraukimo į sąrašą priežastys

                              Įtraukimo į sąrašą data

                              71.

                           Bushra (
                                 ) Al-Assad (
                                 ) (dar žinoma kaip Bushra Shawkat)

                              Gimimo data: 1960 10 24

                              Bashar Al-Assad sesuo ir Asif Shawkat našlė, Saugumo ir žvalgybos štabo vado pavaduotoja. Dėl artimų asmeninių ir glaudžių finansinių ryšių su Sirijos prezidentu Bashar Al-Assad ji gauna naudos iš Sirijos režimo ir yra su juo susijusi.

                              2012 3 23

                              108.

                           Dr. Mohammad (
                                 ) (dar žinomas kaip Mohamed, Muhammad, Mohammed) Al-Jleilati (
                                 )

                              Gimęs: 1945 m.,
                              Gim. vieta: Damascus (Damaskas)

                              Buvęs finansų ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2011 12 1

                              152.

                           Dr. Qadri (
                                 ) (dar žinomas kaip Kadri) Jamil (
                                 ) (dar žinomas kaip Jameel)

                              Buvęs ministro pirmininko pavaduotojas užsienio ir emigrantų reikalams. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              156.

                           Inžinierė Hala (
                                 ) Mohammad (
                                 ) (dar žinoma kaip Mohamed, Muhammad, Mohammed)Al Nasser (
                                 )

                              Buvusi turizmo ministrė. Kaip buvusi vyriausybės ministrė dalijasi atsakomybe už režimo smurtines represijas prieš civilius gyventojus.

                              2012 10 16

                              158.

                           Inžinierius Subhi (
                                 ) Ahmad (
                                 ) Al Abdallah (
                                 ) (dar žinomas kaip Al-Abdullah)

                              Buvęs žemės ūkio ir žemės ūkio reformos ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              159.

                           Dr. Mohammad (
                                 ) (dar žinomas kaip Muhammad, Mohamed, Mohammed) Yahiya (
                                 ) (dar žinomas kaip Yehya, Yahya, Yihya, Yihia, Yahia) Moalla (
                                 ) (dar žinomas kaip Mu'la, Ma'la, Muala, Maala, Mala)

                              Buvęs aukštojo mokslo ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              161.

                           Dr. Mohamad (
                                 ) (dar žinomas kaip Muhammad, Mohamed, Mohammed, Mohammad) Zafer (
                                 ) (dar žinomas kaip Dhafer) Mohabak (
                                 ) (dar žinomas kaip Mohabbak, Muhabak, Muhabbak)

                              Buvęs ekonomikos ir užsienio prekybos ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              163.

                           Dr. Safwan (
                                 ) Al Assaf (
                                 )

                              Buvęs aprūpinimo būstu ir miestų plėtros ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              164.

                           Inžinierius Yasser (
                                 ) (dar žinomas kaip Yaser) Al Siba'ii (
                                 ) (dar žinomas kaip Al-Sibai, Al-Siba'i, Al Sibaei)

                              Buvęs viešųjų darbų ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              165.

                           Inžinierius Sa'iid (
                                 ) (dar žinomas kaip Sa'id, Sa'eed, Saeed) Ma'thi (
                                 ) (dar žinomas kaip Mu'zi, Mu'dhi, Ma'dhi, Ma'zi, Maazi) Hneidi (
                                 )

                              Buvęs naftos ir mineralinių išteklių ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              167.

                           Dr. Jassem (
                                 ) (dar žinomas kaip Jasem) Mohammad (
                                 ) (dar žinomas kaip Mohamed, Muhammad, Mohammed) Zakaria (
                                 )

                              Gimęs 1968 m.

                              Buvęs darbo ir socialinių reikalų ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              169.

                           Dr. Adnan (
                                 ) Abdo (
                                 ) (dar žinomas kaip Abdou) Al Sikhny (
                                 ) (dar žinomas kaip Al-Sikhni, Al-Sekhny, Al-Sekhni)

                              Buvęs pramonės ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              174.

                           Mohammed (
                                 ) Turki (
                                 ) Al Sayed (
                                 )

                              Buvęs pramonės ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16

                              175.

                           Najm-eddin (
                                 ) (dar žinomas kaip Nejm-eddin, Nejm-eddeen, Najm-eddeen, Nejm-addin, Nejm-addeen, Najm-addeen, Najm-addin) Khreit (
                                 ) (dar žinomas kaip Khrait)

                              Buvęs valstybės ministras. Kaip buvęs vyriausybės ministras dalijasi atsakomybe už režimo smurtines represijas prieš civilius gyventojus.

                              2012 10 16


title: 2007/661/EB: 2007 m. spalio 9 d. Tarybos sprendimas dėl Italijai atstovaujančių Regionų komiteto nario ir pakaitinio nario skyrimo

text:
13.10.2007

               LT

               Europos Sąjungos oficialusis leidinys

               L 270/16

      TARYBOS SPRENDIMAS

   2007 m. spalio 9 d.
   dėl Italijai atstovaujančių Regionų komiteto nario ir pakaitinio nario skyrimo
   (2007/661/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Italijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus M. G. GUARISCHI įgaliojimams tapo laisva viena Regionų komiteto nario vieta. F. SCOMA paskyrus nariu tapo laisva viena pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. į Regionų komitetą skiriami:

               a)

               nariu:
               Francesco SCOMA, Deputato regional dell’Assemblea Regionale Siciliana (įgaliojimų pasikeitimas);
               ir

               b)

               pakaitiniu nariu:
               Sante ZUFFADA, Consigliere della Regione Lombardia.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge, 2007 m. spalio 9 d.

            Tarybos vardu

            Pirmininkas

         F. TEIXEIRA DOS SANTOS

      (1)  OL L 56, 2006 2 25, p. 75.


title: 2007 m. spalio 30 d. Politinio ir saugumo komiteto sprendimas EUPOL COPPS/1/2007 dėl Europos Sąjungos policijos misijos Palestinos teritorijose (EUPOL COPPS) misijos vadovo-policijos komisaro įgaliojimų pratęsimo

text:
16.11.2007

               LT

               Europos Sąjungos oficialusis leidinys

               L 298/22

      POLITINIO IR SAUGUMO KOMITETO SPRENDIMAS EUPOL COPPS/1/2007
   2007 m. spalio 30 d.
   dėl Europos Sąjungos policijos misijos Palestinos teritorijose (EUPOL COPPS) misijos vadovo-policijos komisaro įgaliojimų pratęsimo
   (2007/737/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią dalį,
   atsižvelgdamas į 2005 m. lapkričio 14 d. Tarybos bendruosius veiksmus 2005/797/BUSP dėl Europos Sąjungos policijos misijos Palestinos teritorijose (1), ypač į jų 11 straipsnio 2 dalį,
   kadangi:

               (1)

               Bendrųjų veiksmų 2005/797/BUSP 11 straipsnio 2 dalyje nustatyta, kad Taryba įgalioja Politinį ir saugumo komitetą (PSK) priimti atitinkamus sprendimus pagal Sutarties 25 straipsnį, įskaitant sprendimą dėl pavaldumo tvarkos keitimo, grindžiamą Generalinio sekretoriaus-vyriausiojo įgaliotinio pasiūlymu.

               (2)

               2006 m. lapkričio 21 d. PSK, remdamasis Generalinio sekretoriaus-vyriausiojo įgaliotinio pasiūlymu, sprendimu 2006/853/BUSP (2) laikotarpiui iki 2007 m. gruodžio 31 d. Colin SMITH paskyrė EUPOL COPPS misijos vadovu-policijos komisaru.

               (3)

               2007 m. spalio 18 d. Generalinis sekretorius-vyriausiasis įgaliotinis pasiūlė PSK pratęsti Colin SMITH įgaliojimus dar vieneriems metams – iki 2008 m. gruodžio 31 d.,

         NUSPRENDĖ:
   1 straipsnis
   Europos Sąjungos policijos misijos Palestinos teritorijose (EUPOL COPPS) misijos vadovo-policijos komisaro Colin SMITH įgaliojimai pratęsiami iki 2008 m. gruodžio 31 d.
   2 straipsnis
   Šis sprendimas įsigalioja jo priėmimo dieną.
   Jis taikomas iki 2008 m. gruodžio 31 d.

      Priimta Briuselyje, 2007 m. spalio 30 d.

            Politinio ir saugumo komiteto vardu

            Pirmininkas

         C. DURRANT PAIS

      (1)  OL L 300, 2005 11 17, p. 65.

      (2)  OL L 331, 2006 11 29, p. 21.


title: 2016 m. rugsėjo 21 d. Europos Centrinio Banko sprendimas (ES) 2016/1734, kuriuo iš dalies keičiamas Sprendimas ECB/2013/54 dėl akreditacijos procedūrų, taikomų saugotinų eurų elementų ir eurų elementų gamintojams (ECB/2016/25)

text:
29.9.2016

               LT

               Europos Sąjungos oficialusis leidinys

               L 262/30

         EUROPOS CENTRINIO BANKO SPRENDIMAS (ES) 2016/1734
   2016 m. rugsėjo 21 d.
   kuriuo iš dalies keičiamas Sprendimas ECB/2013/54 dėl akreditacijos procedūrų, taikomų saugotinų eurų elementų ir eurų elementų gamintojams (ECB/2016/25)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 128 straipsnio 1 dalį,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalį, 16 straipsnį ir 34 straipsnio 3 dalį,
   kadangi:

               (1)

               Sutarties 128 straipsnio 1 dalyje ir Europos centrinių bankų sistemos ir Europos Centrinio Banko statuto 16 straipsnyje nustatyta, kad Europos Centrinis Bankas (ECB) turi išimtinę teisę duoti leidimą Sąjungoje išleisti eurų banknotus. Ši teisė apima kompetenciją imtis priemonių eurų banknotų, kaip mokėjimo priemonės, vientisumui apsaugoti ir tai darant taip pat turėti galimybę kartais iš dalies pakeisti tokios kompetencijos taikymo apimtį, kad esamos eurų banknotų vientisumą užtikrinančios priemonės išliktų tinkamos;

               (2)

               tam, kad būtų užtikrintas eurų banknotų vientisumas, akredituoti gamintojai turi vykdyti tęstines pareigas, numatytas Sprendime ECB/2013/54 (1). Kai kurios tęstinės pareigos turėtų būti iš dalies pakeistos, atsižvelgiant į patirtį, įgytą įsigaliojus Sprendimui ECB/2013/54;

               (3)

               turėtų būti leidžiamos priemonės, kurios gali paveikti akredituoto gamintojo akreditacijos statusą, įskaitant esamos akreditacijos perleidimą arba perdavimą, kai ECB suteikia savo išankstinį rašytinį sutikimą dėl tokios priemonės. Pareiga informuoti ECB apie nuosavybės struktūros pokyčius turėtų būti taikoma tik tais atvejais, kai toks nuosavybės struktūros pokytis galėtų tiesiogiai arba netiesiogiai leisti su numatomu nuosavybės struktūros pokyčiu susijusiam subjektui susipažinti su konfidencialia informacija;

               (4)

               be to, Vykdomoji valdyba turėtų turėti galimybes įgyvendinti ekonomines sankcijas bendros užsienio ir saugumo politikos srityje ir atsižvelgti į sankcijas, skirtas pagal tarptautinius susitarimus. Panašiai, kaip gali būti atsižvelgiama į atitinkamas priemones, pavyzdžiui, JT Saugumo Tarybos rezoliucijas;

               (5)

               todėl reikėtų atitinkamai iš dalies pakeisti Sprendimą ECB/2013/54,

         PRIĖMĖ ŠĮ SPRENDIMĄ:
   1 straipsnis
   Dalinis pakeitimas
   Sprendimo ECB/2013/54 12 straipsnis pakeičiamas taip:

      „12 straipsnis
      Tęstinės akredituotų gamintojų pareigos
      1.   Akredituotas gamintojas laiko pagrindinius reikalavimus paslaptyje.
      2.   Akredituotas gamintojas dėl atitinkamos gamybos vietos pateikia ECB 4 straipsnio 3 dalyje nurodyto atitinkamo sertifikato kopiją kiekvieną kartą, kai šis sertifikatas atnaujinamas arba pakeičiamas; kopija pateikiama per tris mėnesius nuo atitinkamos pratęsimo arba pakeitimo dienos. Akredituotas gamintojas nedelsdamas raštu informuoja ECB apie bet kokių 4 straipsnio 3 dalyje nurodytų sertifikatų panaikinimą.
      3.   Akredituotas gamintojas nedelsdamas raštu informuoja ECB apie bet kurį savo numatomą atlikti veiksmą:

                  a)

                  bet kokius priemonių atitinkamoje gamybos vietoje pakeitimus, įvykusius po akreditacijos suteikimo, kurie daro poveikį arba gali daryti poveikį atitinkamų akreditacijos reikalavimų laikymuisi, įskaitant 5 straipsnio 2 dalies a–d punktuose nurodytos informacijos pasikeitimus;

                  b)

                  savo akreditacijos perleidimą arba perdavimą trečiajai šaliai, įskaitant savo patronuojamąsias bendroves ir susijusias bendroves;

                  c)

                  nuosavybės struktūros pakeitimą, kai toks nuosavybės struktūros pakeitimas galėtų tiesiogiai arba netiesiogiai leisti su numatomu nuosavybės struktūros pokyčiu susijusiam subjektui susipažinti su konfidencialia informacija, pavyzdžiui, pagrindiniais reikalavimais, kuriuos akredituotas gamintojas privalo saugoti paslaptyje pagal taikytinus ECB teisės aktus arba sutartines prievoles ECB, vieno arba daugiau NCB arba vieno ar daugiau akredituotų gamintojų atžvilgiu;

                  d)

                  pradėtą gamintojo likvidavimo ar bet kokią analogišką procedūrą;

                  e)

                  savo veiklos arba struktūros reorganizavimą bet kokiu būdu, kuris galėtų paveikti veiklą, dėl kurios suteikta akreditacija;

                  f)

                  subrangos sutarties sudarymą su trečiosiomis šalimis arba jų įtraukimą į eurų elementų veiklą arba saugotiną eurų veiklą, kuriai gamintojas turi akreditaciją, išskyrus akredituoto gamintojo darbuotojus, neatsižvelgiant į tai, ar eurų elementų veiklos arba saugotinos eurų veiklos subrangos sutartis vykdoma arba trečiosios šalys į šią veiklą įsitraukusios atitinkamoje gamybos vietoje arba kitoje vietoje;

                  g)

                  bet kokios saugotinos eurų veiklos arba eurų elementų veiklos dalies vykdymo perdavimą ar bet kokių saugotinų eurų elementų arba eurų elementų trečiajai šaliai perleidimą, įskaitant gamintojo patronuojamąsias bendroves ir susijusias bendroves.

            4.   Akredituotas gamintojas gali įtraukti trečiąją šalį, įskaitant akredituoto gamintojo patronuojamąsias bendroves ir susijusias bendroves, į 3 dalies f ir g punktuose nurodytą veiklą, jei trečiajai šaliai pagal 2 straipsnį suteikta akreditacija arba laikinoji akreditacija. Trečioji šalis laikinosios akreditacijos inicijavimo prašyme raštu ECB patvirtina, jei ji ketina vykdyti saugotiną eurų veiklą arba eurų elementų veiklą, nepakeisdama priemonių atitinkamoje gamybos vietoje, kurios atžvilgiu ECB perleidžiančiam arba perduodančiam akredituotam gamintojui suteikė akreditaciją arba laikinąją akreditaciją. Tuo atveju ECB gali, vertindamas inicijavimo prašymą, apsiriboti informacijos ir dokumentų, kuriuos gamintojas pateikia, vertinimu rašytiniame patvirtinime, nebent patikrinimų metu aptikta, kad atitinkamoje gamybos vietoje didele apimtimi nesilaikoma atitinkamų pagrindinių reikalavimų ir padėtis vis dar neištaisyta.
      5.   Prieš akredituotam gamintojui pradedant vykdyti kuriuos nors 3 dalyje išvardintus veiksmus, būtina gauti išankstinį rašytinį ECB sutikimą. Vykdomoji valdyba gali atsisakyti suteikti išankstinį rašytinį ECB sutikimą arba gali suteikti išankstinį rašytinį ECB sutikimą tik išpildžius sąlygą, kad toliau nurodytais atvejais prašymą pateikęs subjektas arba subjektai laikosi apribojimų arba įsipareigojimų veikti šiais atvejais:

                  a)

                  kai jis turi pagrįstų abejonių, ar prašymą pateikęs subjektas arba subjektai laikosi kurio nors atitinkamo akreditacijos reikalavimo;

                  b)

                  kai subjektas, kuris yra susijęs su numatoma atlikti veikla, yra: i) trečiojoje šalyje, kuri nėra Sąjungos valstybė narė arba Europos laisvosios prekybos asociacijos valstybė narė, arba ii) Sąjungos arba Europos laisvosios prekybos asociacijos valstybėje narėje, tačiau kurio veiklos vykdymą per nuosavybę, dalinę nuosavybę arba kitomis tiesioginės arba netiesioginės kontrolės priemonėmis kontroliuoja subjektai, nesantys Sąjungos arba Europos laisvosios prekybos asociacijos valstybėje narėje. Priimdama sprendimą suteikti sutikimą, Vykdomoji valdyba atsižvelgia į tai, ar veiksmas, dėl kurio prašoma sutikimo, galėtų būti traktuojamas kaip prieštaraujantis sankcijų režimams, galintiems daryti poveikį susijusiam subjektui, pavyzdžiui:

                              i)

                              Europos Sąjungos Tarybos sprendimui arba reglamentui dėl ekonominių sankcijų bendros užsienio ir saugumo politikos srityje arba tokio sprendimo arba reglamento išreikštam tikslui arba ketinimui;

                              ii)

                              valstybių narių įsipareigojimui, kuris numatytas tiesiogiai taikomuose Sąjungos teisės aktuose, kad būtų įgyvendintos ekonominės sankcijos bendros užsienio ir saugumo politikos srityje;

                              iii)

                              tarptautiniam susitarimui, kurį patvirtino Sąjungos arba visų valstybių narių, kurių valiuta yra euro, teisėkūros subjektai.

            Apribojimų ir įsipareigojimų veikti pobūdis ir sritis yra apriboti apimtimi, kuri reikalinga pasiekti tikslą, nurodytą Vykdomosios valdybos sprendime. Jie apibrėžti tokiu būdu, kuris kuo mažiau ribotų ekonominės veiklos atlikimo laisvę. Valdančiajai tarybai nedelsiant pranešama apie Vykdomosios valdybos sprendimą atsisakyti suteikti išankstinį rašytinį ECB sutikimą arba suteikti išankstinį rašytinį ECB sutikimą tik išpildžius sąlygą, kad prašymą pateikęs subjektas arba subjektai laikosi apribojimų arba įsipareigojimų veikti.
      Vykdomoji valdyba turi teisę toliau deleguoti įgaliojimus suteikti ECB rašytinį sutikimą ECB operaciniam lygiui tais atvejais, kai įvykdyti visi susiję akreditavimo reikalavimai ir nėra nei vieno su numatoma atlikti veikla susijusio subjekto, kuris yra ne Europos Sąjungoje arba ne Europos laisvosios prekybos asociacijoje.
      6.   Akredituotas gamintojas tuoj pat raštu informuoja ECB, jei jis vykdo kuriuos nors 3 dalyje nurodytus veiksmus, neatsižvelgiant į tai, ar buvo suteiktas išankstinis rašytinis ECB sutikimas arba įvyksta kuris nors iš šių įvykių:

                  a)

                  pradėta bet kokia gamintojo likvidavimo arba bet kokia analogiška procedūra;

                  b)

                  pradėta bet kokia gamintojo reorganizavimo procedūra bet kuriuo būdu, kuris galėtų paveikti veiklą, dėl kurios suteikta akreditacija;

                  c)

                  likvidatoriaus, perėmėjo, administratoriaus arba panašaus pareigūno paskyrimas gamintojo atžvilgiu arba

                  d)

                  nepertraukiamo 34 mėnesių laikotarpio nuo jo paskutinės gamybos pasibaigimas.

            7.   Laikinąją akreditaciją turintis akredituotas gamintojas nedelsdamas informuoja ECB apie iš kito akredituoto gamintojo, NCB arba ECB gautą oficialų gamybos užsakymą, kad būtų galima kuo greičiau atlikti atitinkamus patikrinimus. Pranešime pateikiama informacija apie oficialų gamybos užsakymą ir planuojamą gamybos pradžios ir pabaigos dieną.
      8.   Laikinąją akreditaciją turintis gamintojas suteikia ECB informaciją apie aplinkos apsaugos ir sveikatos bei saugos aspektus, kaip reikalaujama atitinkamuose pagrindiniuose reikalavimuose.
      9.   Jei akredituotas gamintojas yra spaustuvė, jis organizuoja baigtų eurų banknotų cheminių medžiagų analizės vykdymą ir praneša ECB pagal atitinkamus aplinkos apsaugos bei sveikatos ir saugos reikalavimus.“

   2 straipsnis
   Baigiamosios nuostatos
   Šis sprendimas įsigalioja tą dieną, kai apie jį pranešama adresatams.
   Jis taikomas nuo 2016 m. lapkričio 1 d.
   3 straipsnis
   Adresatai
   Šis sprendimas skirtas saugotinų eurų elementų ir eurų elementų gamintojams, taip pat valstybių narių, kurių valiuta yra euro, nacionaliniams centriniams bankams, kai jie vykdo likučių patikrinimus, sunaikinimo patikrinimus ar transportavimo patikrinimus.

      Priimta Frankfurte prie Maino 2016 m. rugsėjo 21 d.

            ECB Pirmininkas

         Mario DRAGHI

      (1)  2013 m. gruodžio 20 d. Sprendimas ECB/2013/54 dėl akreditacijos procedūrų, taikomų saugotinų eurų elementų ir eurų elementų gamintojams, kuriuo iš dalies keičiamas Sprendimas ECB/2008/3 (OL L 57, 2014 2 27, p. 29).


title: 2013/507/ES: 2013 m. spalio 16 d. Valstybių narių vyriausybių atstovų sprendimas dėl Teisingumo Teismo generalinio advokato skyrimo

text:
18.10.2013

               LT

               Europos Sąjungos oficialusis leidinys

               L 277/11

         VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2013 m. spalio 16 d.
   dėl Teisingumo Teismo generalinio advokato skyrimo
   (2013/507/ES)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               pagal Tarybos sprendimą 2013/336/ES (1) Europos Sąjungos Teisingumo Teismo generalinių advokatų skaičius nuo 2013 m. liepos 1 d. padidintas iki devynių;

               (2)

               į Teisingumo Teismo generalinio advokato pareigas buvo pasiūlyta Maciej SZPUNAR kandidatūra;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Maciej SZPUNAR tinkamumo eiti Teisingumo Teismo generalinio advokato pareigas;

               (4)

               atsižvelgiant į tai, kad 2018 m. spalio 7 d. bus keičiama dalis teisėjų ir generalinių advokatų, kaip numatyta Sutarties dėl Europos Sąjungos veikimo 253 straipsnio antroje pastraipoje, Maciej SZPUNAR turėtų būti skiriamas laikotarpiui iki 2018 m. spalio 6 d.,

         PRIĖMĖ ŠĮ SPRENDIMĄ:
   1 straipsnis
   Teisingumo Teismo generaliniu advokatu laikotarpiui nuo 2013 m. spalio 16 d. iki 2018 m. spalio 6 d. skiriamas Maciej SZPUNAR.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. spalio 16 d.

            Pirmininkas

         R. KAROBLIS

      (1)  2013 m. birželio 25 d. Tarybos sprendimas 2013/336/ES, kuriuo padidinamas Europos Sąjungos Teisingumo Teismo generalinių advokatų skaičius (OL L 179, 2013 6 29, p. 92).


title: Valstybių narių vyriausybių atstovų susitikime valstybių vadovų ir vyriausybių lygiu bendru sutarimu priimtas sprendimas dėl tam tikrų Europos Bendrijų ir Europolo įstaigų ir departamentų būstinių vietos nustatymo (93/C 323/01)

text:
Svarbus teisinis pranešimas

|

41993D1130

Oficialusis leidinys C 323 , 30/11/1993 p. 0001 - 0005

		Valstybių narių vyriausybių atstovų susitikime valstybių vadovų ir vyriausybių lygiu bendru sutarimu priimtas sprendimas dėl tam tikrų Europos Bendrijų ir Europolo įstaigų ir departamentų būstinių vietos nustatymo(93/C 323/01)VALSTYBIŲ NARIŲ ATSTOVAI, SUSITIKĘ VALSTYBIŲ VADOVŲ IR VYRIAUSYBIŲ LYGIU,atsižvelgdami į Europos ekonominės bendrijos steigimo sutarties 216 straipsnį, Europos anglių ir plieno bendrijos steigimo sutarties 77 straipsnį ir Europos atominės energijos bendrijos steigimo sutarties 189 straipsnį,atsižvelgdami į 1990 m. gegužės 7 d. Tarybos reglamentą (EEB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įkūrimo [1], ypač į jo 21 straipsnį,atsižvelgdami į 1990 m. gegužės 7 d. Tarybos reglamentą (EEB) Nr. 1360/90 dėl Europos mokymo fondo įsteigimo [2], ypač į jo 19 straipsnį,atsižvelgdami į 1991 m. gruodžio 18 d. sprendimą, kuriuo Komisija pritarė Veterinarijos ir augalų sveikatos tikrinimo bei kontrolės biuro įsteigimui,atsižvelgdami į 1993 m. vasario 8 d. Tarybos reglamentą (EEB) Nr. 302/93 dėl Europos narkotikų ir narkomanijos stebėsenos centro steigimo [3], ypač į jo 19 straipsnį,atsižvelgdami į 1993 m. liepos 22 d. Tarybos reglamentą (EEB) Nr. 2309/93, kuriuo, inter alia, įsteigiama Europos vaistų įvertinimo agentūra [4], ypač į jo 74 straipsnį,kadangi, atsižvelgdama į 1989 m. lapkričio 20 d. Komisijos patvirtintą veiksmų programą, susijusią su Bendrijos darbuotojų pagrindinių socialinių teisių chartijos įgyvendinimu, Europos Vadovų Taryba nusprendė įsteigti Sveikatos ir saugos darbe agentūrą;kadangi 1992 m. vasario 7 d. pasirašytoje Europos Sąjungos sutartyje, kuri įsigalios 1993 m. lapkričio 1 d., numatyta įsteigti Europos pinigų institutą ir Europos centrinį banką;kadangi Europos Bendrijų institucijos ketina įsteigti Vidaus rinkos derinimo tarnybą (prekių ženklai ir pramoninis dizainas);kadangi, atsižvelgdamos į Mastrichto Europos Vadovų Tarybos išvadas, valstybės narės ketina pasirašyti Europolo (Europos policijos biuro) konvenciją, kuria bus įsteigtas Europolas ir kuri taip pat pakeis 1993 m. birželio 2 d. ministrų susitarimą, kuriuo įsteigtas Europolo narkotikų padalinys;kadangi reikėtų nustatyti šių įvairių įstaigų ir departamentų būstinių vietas;atšaukdami 1965 m. balandžio 8 d. ir 1992 m. gruodžio 12 d. sprendimus,NUSPRENDĖ:1 straipsnisa) Europos aplinkos agentūros būstinė yra Kopenhagos rajone.b) Europos mokymo fondo būstinė yra Turine.c) Veterinarijos ir augalų sveikatos tikrinimo bei kontrolės biuro būstinė yra Airijos mieste, kurį nustato Airijos Vyriausybė.d) Europos narkotikų ir narkomanijos stebėsenos centro būstinė yra Lisabonoje.e) Europos vaistų įvertinimo agentūros būstinė yra Londone.f) Sveikatos ir saugos darbe agentūros būstinė yra Ispanijos mieste, kurį nustato Ispanijos Vyriausybė.g) Europos pinigų instituto ir būsimojo Europos centrinio banko būstinė yra Frankfurte.h) Vidaus rinkos derinimo tarnybos (prekių ženklai ir pramoninis dizainas), įskaitant jos Apeliacijų komisijų, būstinė yra Ispanijos mieste, kurį nustato Ispanijos Vyriausybė.i) Europolo ir Europolo narkotikų padalinio būstinė yra Hagoje.2 straipsnisŠis sprendimas įsigalioja jo paskelbimo Europos Bendrijų oficialiajame leidinyje dieną.Priimta Briuselyje, tūkstantis devyni šimtai devyniasdešimt trečiųjų metų spalio dvidešimt devintą dieną.Hecho en Bruselas, el veintinueve de octubre de mil novecientos noventa y tres.Udfærdiget i Bruxelles den niogtyvende oktober nitten hundrede og tre og halvfems.Geschehen zu Brüssel am neunundzwanzigsten Oktober neunzehnhundertdreiundneunzig.Έγινε στις Βρυξέλλες, στις είκοσι εννέα Οκτωβρίου χίλια εννιακόσια ενενήντα τρία.Done at Brussels on the twenty-ninth day of October in the year one thousand nine hundred and ninety-three.Fait à Bruxelles, le vingt-neuf octobre mil neuf cent quatre-vingt-treize.Fatto a Bruxelles, addì ventinove ottobre millenovecentonovantatré.Gedaan te Brussel, de negenentwintigste oktober negentienhonderd drieënnegentig.Feito em Bruxelas, em vinte e nove de Outubro de mil novecentos e noventa e três.Pour le gouvernement du royaume de BelgiqueVoor de Regering van het Koninkrijk België+++++ TIFF +++++For regeringen for Kongeriget Danmark+++++ TIFF +++++Für die Regierung der Bundesrepublik Deutschland+++++ TIFF +++++Για την κυβέρνηση της Ελληνικής Δημοκρατίας+++++ TIFF +++++Por el Gobierno del Reino de España+++++ TIFF +++++Pour la République française+++++ TIFF +++++Thar ceann Rialtas na hÉireannFor the Government of Ireland+++++ TIFF +++++Per il governo della Repubblica italiana+++++ TIFF +++++Pour le gouvernement du grand-duché de Luxembourg+++++ TIFF +++++Voor de Regering van het Koninkrijk der Nederlanden+++++ TIFF +++++Pelo Governo da República Portuguesa+++++ TIFF +++++For the Government of the United Kingdom of Great Britain and Northern Ireland+++++ TIFF +++++[1] OL L 120, 1990 5 11, p. 1.[2] OL L 131, 1990 5 23, p. 1.[3] OL L 36, 1993 2 12, p. 1.[4] OL L 214, 1993 8 24, p. 1.--------------------------------------------------Pareiškimai1993 m. spalio 29 d. priimdami šį sprendimą, valstybių narių Vyriausybių atstovai bendru sutarimu priėmė šiuos pareiškimus:- 1975 m. vasario 10 d. Tarybos reglamentu (EEB) Nr. 337/75, kurį, atsižvelgdama į Komisijos pasiūlymą ir pasikonsultavusi su Europos Parlementu, vieningai priėmė Taryba, Europos profesinio mokymo raidos centro būstinė buvo įsteigta Berlyne. Valstybių narių Vyriausybių atstovai kreipiasi į Europos Bendrijos instituciją, prašydami nustatyti, kad ši būstinė kuo skubiau būtų perkelta į Salonikus.Komisija pažymėjo, kad ji ketina artimiausiu metu pateikti atitinkamą pasiūlymą.- Liuksemburge įsikūrusiuose Komisijos vertimų departamentuose bus įsteigtas Sąjungos institucijų Vertimų centras, jis teiks būtinas vertimo paslaugas toms įstaigoms ir departamentams, kurių būstinių vietos nustatytos pirmiau nurodytu 1993 m. spalio 29 d. sprendimu, išskyrus Europos pinigų instituto vertėjus.- Valstybės narės įsipareigoja remti Liuksemburgo kandidatūrą, nustatant Bendrojo apeliacinio Bendrijos patentų teismo būstinės vietą, vadovaujantis 1989 m. gruodžio 15 d. prie Bendrijos patentų susitarimo pridėtu Protokolu dėl ginčų, susijusių su Bendrijos patentų pažeidimais ir galiojimu, sprendimo.Valstybių narių Vyriausybių atstovų konferencijoje Komisija patvirtino savo ketinimą konsoliduoti Liuksemburge esančių jos departamentų steigimą.Pagaliau valstybės narės pažymėjo, kad yra biudžetinių išteklių, kurie leistų Dubline esančiam Europos gyvenimo ir darbo sąlygų gerinimo fondui vykdyti kai kurias naujas funkcijas.--------------------------------------------------